Meer as R500 miljoen e-tolskuld; Sanral spandeer miljoene om in te vorder | Maroela Media
Motoriste in Gauteng het glo al meer as ŉ half miljard rand in agterstallige fooie laat oploop sedert die provinsie se e-tolstelsel op 3 Desember in werking getree het.
“Minder as 10% van dié bedrag is reeds betaal,” het Dipuo Peters, minister van vervoer, gesê. “Ek is ingelig dat fakture ter waarde van R543 544 574 aan die oortredingsverwerkingsentrum (VPC) oorgedra is.”
Die VPC is ŉ skuldinvorderingsafdeling binne die Suid-Afrikaanse Nasionale Padagentskap (Sanral) wat vir die invordering en prosessering van agterstallige e-toltransaksies verantwoordelik is.
Vusi Mona, woordvoerder vir Sanral, het Woensdag gesê die R543.5 miljoen sluit motoriste in wat e-tolskyfies het en agterstallig is met betaling, sowel as diegene wat van die paaie gebruik gemaak het, maar nie geregistreer is nie. “Dit is die persone met agterstallige rekeninge, of hulle nou geregistreer is of nie,” het Mona gesê. Hy kon nie dadelik sê watter persentasie van motoriste in Gauteng reeds vir e-tol registreer het nie.
Peters het ook, in reaksie op ŉ vraag van DA-LP Ian Ollis, bekend gemaak dat ŉ bedrag van R54 735 638 (BTW uitgesluit) spandeer is om skuld in te vorder. Dit sluit R32.8 miljoen vir posgeld en druk van fakture, en R21.9 miljoen vir die koste van skuldinvorderingsprosesse in. Peters het op ŉ tweede vraag gesê slegs R50 043 487, dus 9.21%, van die R543.5 miljoen is voor 28 Februarie betaal. -SAPA
Kry vir julle! Tot my voete maak vuisies van lekker kry!!!!